CELEX: 62021CN0758
Language: sk
Date: 2021-12-09 00:00:00
Title: Vec C-758/21 P: Odvolanie podané 9. decembra 2021: Ryanair DAC, Airport Marketing Services Ltd, FR Financing (Malta) Ltd proti rozsudku Všeobecného súdu (piata komora) z 29. septembra 2021 vo veci T-448/21, Ryanair a iní/Komisia

31.1.2022   
            
            
               SK
            
            
               Úradný vestník Európskej únie
            
            
               C 51/23
            
         
      Odvolanie podané 9. decembra 2021: Ryanair DAC, Airport Marketing Services Ltd, FR Financing (Malta) Ltd proti rozsudku Všeobecného súdu (piata komora) z 29. septembra 2021 vo veci T-448/21, Ryanair a iní/Komisia
      (Vec C-758/21 P)
      (2022/C 51/32)
      Jazyk konania: angličtina
      
         Účastníci konania
      
      
         Odvolateľky: Ryanair DAC, Airport Marketing Services Ltd, FR Financing (Malta) Ltd (v zastúpení: E. Vahida, avocat, B. Byrne, advocaat, a S. Rating, abogado)
      
         Ďalší účastník konania: Európska komisia
      
         Návrhy odvolateliek
      
      Odvolateľky navrhujú, aby Súdny dvor:
      
                  —
               
               
                  zrušil napadnutý rozsudok,
               
            
                  —
               
               
                  zrušil články 5, 6, 9, 10 a 11 rozhodnutia Komisie (EÚ) 2018/628 (napadnuté rozhodnutie) (1) v rozsahu, v akom sa týkajú odvolateliek, alebo subsidiárne vrátil vec Všeobecnému súdu na opätovné prejednanie, a v každom prípade
               
            
                  —
               
               
                  uložil Komisii povinnosť na nahradiť trovy tohto odvolacieho konania a konania vo veci T-448/18 pred Všeobecným súdom.
               
            
         Odvolacie dôvody a hlavné tvrdenia
      
      Odvolateľky uvádzajú štyri odvolacie dôvody.
      Po prvé, Všeobecný súd sa dopustil nesprávneho právneho posúdenia tým, že kľúčové dôkazy, ktoré odvolatelia predložili pred ukončením ústnej časti konania pred Všeobecným súdom, zamietol ako neprípustné, a preto ich pri svojom súdnom preskúmaní odmietol vziať do úvahy. Všeobecný súd sa dopustil nesprávneho posúdenia, keď opomenul alebo náležite nezohľadnil právne zásady, na ktorých sú založené pravidlá obsiahnuté v článkoch 85 ods. 1 až 3 Rokovacieho poriadku Všeobecného súdu, a dopustil sa nesprávneho posúdenia tým, že nezohľadnil judikatúru uplatňujúcu tieto ustanovenia.
      Po druhé, Všeobecný súd nesprávne vyložil článok 17 nariadenia Rady (EÚ) 2015/1589 (2) a nesprávne uplatnil článok 296 ZFEÚ, keď konštatoval, že: i) Komisia neporušila platnú premlčaciu lehotu na vrátenie pomoci; a ii) napadnuté rozhodnutie obsahuje v tomto smere dostatočné odôvodnenie.
      Po tretie, Všeobecný súd skreslil jasný zmysel dôkazov, ktoré mu boli predložené, pri posudzovaní, či Komisia zákonne uplatnila takzvané kritérium „súkromného subjektu v trhovom hospodárstve“ pri určovaní, či odvolatelia získali výhodu v zmysle článku 107 ods. 1 ZFEÚ. Všeobecný súd skreslil dôkazy týkajúce sa: i) bezpečnostného poplatku stanoveného v zmluve o letiskových službách medzi letiskom a spoločnosťou Ryanair; ii) odhadu prírastkových prevádzkových nákladov, ktoré mohlo letisko očakávať; a iii) koeficientu vyťaženia, o ktorý sa opierala Komisia pri vykonávaní svojho posudzovania ziskovosti ex ante.
      Po štvrté, Všeobecný súd sa dopustil nesprávneho právneho posúdenia, keď dospel k záveru, že chyby týkajúce sa výšky pomoci, ktorá sa má vrátiť, vypočítanej na základe údajov ex ante, by sa nemali opravovať na základe údajov ex post v spise v čase prijatia napadnutého rozhodnutia.
      
         (1)  Rozhodnutie Komisie (EÚ) 2018/628 z 11. novembra 2016 o štátnej pomoci SA.24221(2011/C) (ex 2011/NN), ktorú poskytlo Rakúsko letisku Klagenfurt, spoločnosti Ryanair a iným leteckým spoločnostiam využívajúcim toto letisko [oznámené pod číslom C(2016) 7131] (Ú. v. EÚ L 107, 2018, s. 1).
      
         (2)  Nariadenie Rady (EÚ) 2015/1589 z 13. júla 2015 stanovujúce podrobné pravidlá na uplatňovanie článku 108 Zmluvy o fungovaní Európskej únie (Ú. v. EÚ L 248, 2015, s. 9).